《由衡岳南台寺历玉版桥至半云庵后山谒庭柏禅师墓还至田家醉书》
清代·严玉森

入山复十里，积翠交万重。曾经太华险，履此能从容。

霞外鹄影微，霁初雪意慵。薄薄田舍酒，疏疏远寺钟。

泉汲思中泠，樵衲来上封。乡梦莼一丝，春锦花千峰。

万类共悲喜，孤筠观淡浓。兹游任醒醉，箕颍怀前踪。

作者简介：严玉森，字鹿溪，一字六希，号虚阁，仪徵人。同治癸酉举人，官户部主事。有《虚阁遗稿》。